adiabatisk
Store norske leksikon,Realfag,Meteorologi,Vær,Temperatur og fuktighet
En adiabatisk prosess er en prosess uten energiutveksling med omgivelsene. Det motsatte er en diabatisk prosess.
Beskrivelse Det er alltid en forenkling å si at en prosess er adiabatisk, ettersom alle prosesser i større eller mindre grad vekselvirker med omgivelsene. Hvis det i en prosess for eksempel avgis/mottas stråling, noe som er vanskelig å unngå i atmosfæren, er prosessen diabatisk. Det kan likevel hende at strålingen har så lite å si for det totale bildet at vi kan se bort fra den. I så fall blir det mye lettere å beregne prosessen ved å anta adiabatiske forhold. Det som skjer når det pumpes luft inn i et sykkeldekk, er et godt eksempel på en adiabatisk prosess. Lufta presses inn i dekket med høyt trykk, og denne sammenpressingen øker temperaturen. Når lufta pumpes inn, utføres et arbeid, som øker molekylenes kinetiske energi, og temperaturen øker. Motsatt, hvis man slipper ut lufta, vil volumet av lufta økes, og temperaturen avtar. Typer Tørradiabat for tørr luft som avtar med 1°/100m. Fuktigadiabat for mettet luft som avtar med 0.5°/100m. I værvarslingen I meteorologien blir begrepet adiabatisk særlig brukt i forbindelse med vurdering av stabilitetsforhold. Dybdestoff I atmosfæren har vi en tilnærmet lik prosess. Atmosfærens trykk avtar med høyden. Luft som heves, kommer under lavere trykk, og den vil utvide seg om temperaturen avtar. Under forutsetning av at luften ikke er mettet, vil temperaturen avta med 1°/100 m. Luft som senker seg, vil komme under høyere trykk og bli sammentrykt. Hvis luften fortsatt ikke er mettet, vil temperaturen øke med 1°/100m. Mettet luft vil avta med mindre enn 1°/100m, på grunn av frigjort latent varme. Den fuktigadiabatiske metningskurven er avhengig av hvor mye latent varme som blir frigjort. Vi kan dermed ikke snakke om bare en fuktigadiabatisk metningskurve. Den er i utgangspunktet avhengig av trykk og temperatur. Jo varmere luften er, dess mer fuktighet kan den inneholde. Som et gjennomsnitt og av praktiske grunner setter vi verdien 0,5°/100m for den fuktigadiabatiske metningskurven. Vi får da to adiabatiske temperaturkurver: fuktigadiabaten og tørradiabaten. Les mer i Store norske leksikon tørradiabaten metning instabilitet